Source: http://www.europarl.europa.eu/doceo/document/TA-8-2015-0162_MT.html
Timestamp: 2019-11-22 10:42:18+00:00
Document Index: 1668314

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: L-Aġenzija tal-GNSS Ewropea (GSA) - L-Erbgħa, 29 ta' April 2015
Proċedura : 2014/2114(DEC)
Ċiklu relatat mad-dokument : A8-0095/2015
Kwittanza 2013: L-Aġenzija tal-GNSS Ewropea (GSA)
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija tal-GNSS Ewropea għas-sena finanzjarja 2013 (2014/2114(DEC))
– wara li kkunsidra l-kontijiet annwali finali tal-Aġenzija tal-GNSS Ewropea għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-GNSS Ewropea għas-sena finanzjarja 2013, flimkien mat-tweġibiet tal-Aġenzija(1),
– wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2015 – C8-0054/2015),
– wara li kkunsidra r-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija Ewropea GNSS, u jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill(5), u b'mod partikolari l-Artikolu 14 tiegħu,
– wara li kkunsidra r-rapport tal-Kumitat għall-Kontroll tal-Baġit (A8-0095/2015),
1. Jagħti l-kwittanza lid-Direttur Eżekuttiv tal-Aġenzija Ewropea tal-GNSS għall-implimentazzjoni tal-baġit tal-Aġenzija għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija tal-GNSS Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 318.
(2) ĠU C 442, 10.12.2014, p. 318.
(5) ĠU L 276, 20.10.2010, p. 11.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Aġenzija tal-GNSS Ewropea għas-sena finanzjarja 2013 (2014/2114(DEC))
– wara li kkunsidra r-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija Ewropea tal-GNSS, u jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill(5), u b'mod partikolari l-Artikolu 14 tiegħu,
1. Jinnota li l-kontijiet annwali finali tal-Aġenzija tal-GNSS Ewropea huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Aġenzija tal-GNSS Ewropea għas-sena finanzjarja 2013
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija tal-GNSS Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-GNSS Ewropea għas-sena finanzjarja 2013 (2014/2114(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tal-GNSS Ewropea għas-sena finanzjarja 2013,
A. billi, skont ir-rapporti finanzjarji tagħha, il-baġit finali tal-Aġenzija tal-GNSS Ewropea ("l-Aġenzija") għas-sena finanzjarja 2013 kien jammonta għal EUR 80 449 967, li jirrappreżenta tnaqqis ta' 23,76 % meta mqabbel mal-2012,
B. billi, skont ir-rapporti finanzjarji tagħha, il-kontribuzzjoni tal-Unjoni għall-baġit tal-Aġenzija għas-sena finanzjarja 2013 ammontat għal EUR 13 973 518, li jirrappreżenta żieda ta' 9,69 % meta mqabbel mal-2012,
C. billi l-Qorti tal-Awdituri, fir-rapport tagħha dwar il-kontijiet annwali tal-Aġenzija tal-GNSS Ewropea għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari,
1. Jinnota mir-rapport tal-Qorti li fir-rigward ta' kumment wieħed li sar fir-rapport tal-Qorti tal-2011 u mmarkat bħala "Għadha għaddejja" fir-rapport tal-Qorti tal-2012, ittieħdu azzjonijiet korrettivi u l-kumment huwa issa mmarkat bħala "Ikkompletata"; jinnota barra minn hekk li fir-rigward taż-żewġ kummenti li saru fir-rapport tal-Qorti tal-2012, ittieħdet azzjoni korrettiva waħda u dak il-kumment issa huwa mmarkat bħala ''Ikkompletata'' filwaqt li l-ieħor huwa mmarkat bħala ''Mhux applikabbli'';
2. Jiddispjaċih ferm dwar il-fatt li l-Aġenzija ma weġbitx għall-kwestjonarju tal-awtorità ta' kwittanza rigward il-prevenzjoni u l-ġestjoni tal-kunflitti ta' interessi; jistieden lill-Aġenzija tadotta politika ta' prevenzjoni u ta' ġestjoni tal-kunflitti ta' interessi bħala kwistjoni urġenti u sabiex tiżviluppa u timplimenta politiki u proċeduri komprensivi u indipendenti sa tmiem Settembru 2015; iħeġġeġ lill-Aġenzija tinforma lill-awtorità ta' kwittanza dwar il-progress li sar u dwar il-perjodu stabbilit għat-tlestija tagħha;
3. Jinnota bi tħassib li l-Aġenzija għadha ma ppubblikat ebda CV u ebda Dikjarazzjoni ta' Interessi tad-Direttur Eżekuttiv, tal-Bord tal-Amministrazzjoni jew ta' maniġment superjuri minkejja r-rakkomandazzjoni tal-awtorità ta' kwittanza tal-2014; jistieden lill-Aġenzija tirrimedja din is-sitwazzjoni b'urġenza sa tmiem Settembru 2015;
4. Jinnota li l-Aġenzija naqset milli twieġeb b'mod sodisfaċenti l-mistoqsija tal-awtorità ta' kwittanza dwar soluzzjonijiet li jkunu kosteffikaċi u li ma jagħmlux ħsara lill-ambjent fuq il-post tax-xogħol tagħha; jistieden lill-Aġenzija tinforma lill-awtorità ta' kwittanza dwar din il-kwistjoni;
5. Jirrikonoxxi li l-Aġenzija hija inkarigata li torganizza u tmexxi l-isfruttament tas-Sistema Ewropea ta' Navigazzjoni b'Kopertura Ġeostazzjonarja (EGNOS); jinnota li abbażi ta' ftehim ta' delega mal-Kummissjoni, l-Aġenzija ffirmat kuntratt fl-2013 għall-isfruttament ta' EGNOS għall- perijodu mill-2014 sal-2021 għal ammont ta' xi EUR 588 miljun; jinsab imħasseb li għalkemm il-Qorti mhijiex qed tiddubita mill-kompetittività tal-proċedura, kriterju ta' eliġibbiltà li ġie applikat fl-ewwel fażi tal-proċedura ta' akkwist, li jeskludi applikazzjonijiet minn konsorzji, ma kienx f'konformità mar-regoli dwar l-implimentazzjoni tar-Regolament Finanzjarju;
6. Jikkonstata li l-isforzi ta' monitoraġġ tal-baġit matul is-sena finanzjarja 2012 irriżultaw f'rata ġenerali ta' approprjazzjonijiet impenjati qrib il-100 % u li r-rata ta' eżekuzzjoni tal-approprjazzjonijiet ta' pagament kienet ta' 80,53 %;
7. Jinnota bi tħassib li l-livell ta' approprjazzjonijiet impenjati riportati għat-Titolu II (Nefqa amministrattiva) kien wieħed għoli, u li kien jammonta għal EUR 1 800 000 jew 52 %; jirrikonoxxi li l-fatturi ewlenin li jikkontribwixxu għal dan il-livell għoli huma l-kuntratti speċifiċi ffirmati fl-aħħar tas-sena li jammontaw għal EUR 900 000, u dan minħabba li baġit emendatorju ġie approvat tard, f'Settembru 2013; jinnota barra minn hekk li madwar EUR 400 000 huma marbuta ma' servizzi fornuti iżda mhux fatturati fl-2013;
8. Jesprimi diżappunt dwar il-ġestjoni fqira li rriżultat minn rata għolja ta' riporti ta' approprjazzjonijiet; iħeġġeġ lill-Aġenzija tieħu nota ta' dan u tirrimedja l-istrateġija ta' ġestjoni li wasslet għal dawn l-iżbalji serji;
9. Jikkonstata li skont ir-rapport ta' attività annwali tal-Aġenzija kif ukoll ir-rapport tal-Qorti, il-livell u n-natura tat-trasferimenti fl-2013 baqgħu fi ħdan il-limiti tar-regoli finanzjarji tal-Aġenzija;
10. Jinnota li għall-2013, la l-kampjuni ta' tranżazzjonijiet u lanqas riżultati oħra tal-awditjar ma wasslu għal kummenti fir-rapport tal-Qorti dwar il-proċeduri ta' akkwist tal-Aġenzija;
11. Jirrikonoxxi l-introduzzjoni ta' limitu ta' 65% bħala riżultat meħtieġ li kandidat irid jikseb biex jista' jkun mistieden għal intervista; jistieden lill-Aġenzija tikkunsidra s-sitwazzjoni fejn kandidat jew kandidati jkunu ġabu l-istess ammont ta' punti u jitlob lill-Aġenzija tfassal politika ċara biex tiddikjara l-eliġibbiltà tal-kandidati u tispeċifika l-għadd minimu u massimu ta' kandidati li se jkunu mistiedna għal intervista bi qbil ma' kriterji oġġettivi u trasparenti; iħeġġeġ lill-Aġenzija tadotta dawk ir-regoli interni sa tmiem Settembru 2015 u tinforma lill-awtorità ta' kwittanza dwar ir-riżultati tas-segwitu;
12. Jesprimi tħassib dwar is-setgħat diskrezzjonali tal-Awtorità tal-Ħatra li jġiegħlu kandidat li jkun għadda li jersaq għat-tieni intervista; jistieden lill-Aġenzija tippubblika l-kriterji użati mill-Awtorità tal-Ħatra, li għandhom ikunu ċari u komprensivi, biex jiġġustifikaw l-organizzazzjoni tat-tieni intervista u l-ħatra uffiċjali ta' kandidat fuq il-lista ta' riserva għall-kariga;
13. Jirrikonoxxi li fl-2013, is-Servizz ta' Awditjar Intern (IAS) tal-Kummissjoni wettaq awditjar f'konformità mal-Ippjanar Strateġiku tal-Awditjar tiegħu għall-2013-2015; jinnota barra minn hekk li l-IAS wettaq valutazzjoni tar-riskju operattiv li wassal għal Pjan Strateġiku għall-Awditjar Intern tal-IAS għall-Aġenzija, li jelenka s-suġġetti proposti għall-awditjar għall-2014-2016;
14. Josserva li tul l-analiżi tar-riskji, l-IAS identifika ċerti proċessi ta' riskju inerenti għoli li ma setgħux jitqiesu li jistgħu jiġu awditjati fl-ambitu tal-pjan ta' awditjar, billi l-kontrolli kienu evalwati bħala assenti jew insuffiċjenti;
15. Jieħu nota tal-fatt li l-IAS wettaq rieżami dokumentarju ta' segwitu dwar l-implimentazzjoni tar-rakkomandazzjonijiet preċedenti tiegħu; jinnota li fil-31 ta' Diċembru 2013 la kien hemm rakkomandazzjonijiet "Ferm importanti" u lanqas "Kritiċi" li għadhom pendenti;
16. Jirrikonoxxi li fl-2013 l-IAS wettaq awditjar dwar Il-Ġestjoni tar-Riżorsi Umani fl-Aġenzija; jieħu nota tal-fatt li dan kopra l-oqsma ewlenin tal-ġestjoni tar-riżorsi umani, b'enfasi fuq ir-reklutaġġ, il-valutazzjoni u l-iżvilupp tal-persunal, is-superviżjoni u l-kontroll kif ukoll l-ippjanar u l-allokazzjoni tar-riżorsi; jaċċerta ruħu mill-IAS li s-sistema ta' ġestjoni u kontroll li hemm fis-seħħ fl-Aġenzija tipprovdi biżżejjed assigurazzjoni fir-rigward tal-konformità mal-qafas ġuridiku applikabbli u l-proċeduri interni;
17. Jilqa' l-miżuri meħuda mill-Aġenzija fir-rigward tal-viżibbiltà u jinkoraġġixxiha tkompli tapplika dawk il-prattiki tajba;
18. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tad-29 ta' April 2015(1) dwar il-prestazzjoni, il-ġestjoni finanzjarja u l-kontroll tal-aġenziji.
(1) Testi adottati ta' dik id-data, P8_TA(2015)0130.